67-årige Carsten Thomsen har siden fredag aften hvor han forlod sit hjem på plejecentret i Mou, været savnet. Siden har Nordjyllands Politi ledt efter ham og mandag aften er eftersøgningen i nærområdet vest forMou blevet intensiveret. politipatruljer har gået fra dør til dør på de ruter fra Mou mod vest, man formoder, Carsten Thomsen er gået af. Her har man gennemsøgt alle udhuse i håb om at finde ham. Eftersøgningen blev ellers indstillet søndag aften da det ikke var lykkedes at finde Carsten Thomsen i området omkring plejecentret, men nu intensiveres den igen og derudover opfordrer politiet borgerne helt i Godthåb ved Svenstrup til at være opmærksomme. Her har politiet nemlig fået en henvendelse om at Carsten Thomsen er blevet set søndag formiddag mellem 9.00 og 9.30. Det var på Halvej i retning mod Snebærvej og politiet vil gerne i kontakt med personer, der har gået der søndag formiddag. Carsten Thomsen er 67 år gammel og 180 centimeter høj. Han er kraftigt bygget og skaldet. Han er sidst set iført kortærmet skjorte, cowboybukser og seler. Han har karakteristiske sømandstatoveringer på armene. Har du set Carsten, så ring til Nordjyllands Politi på telefon 114.

Opsummering:
Nordjyllands Politi har intensiveret eftersøgningen efter 67-årige Carsten Thomsen, der forlod plejecentret i Mou fredag.